CELEX: 52020PC0256
Language: et
Date: 2020-06-22
Title: Ettepanek: NÕUKOGU RAKENDUSOTSUS, millega muudetakse rakendusotsust (EL) 2018/485, millega lubatakse Taanil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 75

EUROOPA KOMISJON
            Brüssel,22.6.2020
            COM(2020) 256 final
            2020/0124(NLE)
            Ettepanek:
            NÕUKOGU RAKENDUSOTSUS,
            millega muudetakse rakendusotsust (EL) 2018/485, millega lubatakse Taanil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 75
            
               
         
         
            
               SELETUSKIRI
            
            
               Vastavalt nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi)
                  1
                (edaspidi „käibemaksudirektiiv“) artiklile 395 võib nõukogu komisjoni ettepaneku põhjal ühehäälselt lubada liikmesriigil kohaldada erimeetmeid, millega tehakse erand kõnealuse direktiivi sätetest, et lihtsustada käibemaksu kogumise korda või hoida ära teatavat liiki maksudest kõrvalehoidumist või maksustamise vältimist. 
            
            
               Komisjonis 21. veebruaril 2020 registreeritud kirjaga taotles Taani luba jätkata kindla maksumääraga korra kohaldamist üksnes ettevõtluse tarbeks registreeritud selliste kergete kaubaveokite isiklikuks tarbeks kasutamise suhtes, mille lubatud täismass on kolm tonni, pikendades nõukogu rakendusotsusega (EL) 2018/485
                  2
                kehtestatud erimeetme kohaldamist, millega tehakse erand käibemaksudirektiivi artiklist 75. 
            
            
               Käibemaksudirektiivi artikli 395 lõike 2 kohaselt teatas komisjon 2. aprilli 2020. aasta kirjaga teistele liikmesriikidele Taani esitatud taotlusest. Komisjon teatas 3. aprilli 2020. aasta kirjaga Taanile, et tal on taotluse hindamiseks kogu vajalik teave.
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               
                  2011. aastal taotles Taani erandit, millega lihtsustada käibemaksu kogumist ja võidelda maksudest kõrvalehoidmise vastu ning mis seisnes kindlasummalise maksumäära kohaldamises selliste isiklikuks tarbeks kasutatavate kergete kaubaveokite puhul, mille täismass on kuni kolm tonni ja mis on registreeritud kasutamiseks üksnes ettevõtluse tarbeks. Eranditaotlus kiideti heaks nõukogu 24. juuli 2012. aasta rakendusotsusega 2012/447/EL
                     3
                  . Taani taotlus meedet pikendada on heaks kiidetud kahel korral – nõukogu 19. juuni 2015. aasta rakendusotsusega 2015/992/EL
                     4
                   ja nõukogu rakendusotsusega (EL) 2018/485. Viimati nimetatud nõukogu rakendusotsus kaotab kehtivuse 31. detsembril 2020. 
               
               
                  Ilma kõnealuse erandita on Taani seaduste rakendamisel olukord selline, et üksnes ettevõtluses kasutamise tarbeks registreeritud sõiduki mistahes isiklikuks tarbeks kasutamise korral kaotab maksukohustuslane täielikult õiguse sõiduki ostukuludelt käibemaksu maha arvata. Taani kohaldab praegu käibemaksudirektiivi artikli 176 kohast senist olukorda säilitavat sätet seoses selliste kergete kaubaveokite ostu- ja kasutuskuludelt käibemaksu mahaarvamisega, mille lubatud maksimaalne mass on kuni kolm tonni. Kui ettevõtja registreerib kerge kaubaveoki üksnes ettevõtluse tarbeks, on tal lubatud veoki ostu- ja kasutuskuludelt käibemaks täies ulatuses maha arvata. Seevastu ettevõtjal, kes registreerib kerge kaubaveoki nii ettevõtluse kui ka isiklikuks tarbeks kasutamiseks, ei ole lubatud käibemaksu veoki ostukuludelt maha arvata, kuid veoki kasutuskuludelt on lubatud käibemaks täies ulatuses maha arvata. 
               
               
                  Taanis kehtivat eespool kirjeldatud korda võib olla keerukas ja kulukas hallata nii maksukohustuslase kui ka maksuameti seisukohast. Seepärast taotles Taani, et tal lubataks kohaldada lihtsustatud korda, mida on juba varem lubatud kasutada nõukogu rakendusotsusega 2012/447/EL ning seejärel nõukogu rakendusotsustega (EL) 2015/992/EL ja (EL) 2018/485. 
               
               
                  Käibemaksudirektiivi artiklis 75 on sätestatud, et kui ettevõtte vara hulka kuuluvaid kaupu kasutatakse isiklikuks tarbeks, on tasumisele kuuluva käibemaksu kindlaksmääramisel maksustatavaks väärtuseks maksukohustuslase teenuste osutamisega seotud kogukulu. Maksukohustuslane saaks Taanis kasutada kindlasummalist maksumäärasüsteemi ühe kalendriaasta jooksul kuni 20 päeva. Selle süsteemi kohaselt maksab maksukohustuslane sõiduki isiklikuks tarbeks kasutamise eest päevapõhist tasu. Veoki isiklikuks tarbeks kasutamise eest iga päeva kohta makstav kindla suurusega summa on 40 Taani krooni, mis katab üksnes käibemaksu. Taani valitsus on määranud selle summa kindlaks riiklikku statistikat analüüsides. Taani muude õigusaktide kohaselt oleks nõutav samalaadne makse, millega kaetaks ametiauto kasutamiselt võetav tulumaks ja liiklusmaksuga seotud lisamaks. Juhul kui maksukohustuslane kasutaks veokit isiklikuks tarbeks ühel kalendriaastal rohkem kui kahekümne päeva jooksul, kohaldataks kehtivaid senist olukorda säilitavaid eeskirju ning maksukohustuslane jääks täielikult ilma õigusest veoki ostukuludelt käibemaks maha arvata.
               
               
                  Taani ametiasutused on välja töötanud elektroonilise süsteemi, mille kohaselt saavad maksukohustuslased maksta päevapõhist tasu veebis või mobiilirakenduse kaudu. Makse tegemise ajal saab maksukohustuslane päevapõhise vautšeri dokumentaalse tõendina tasutud käibemaksu eest. Ametiasutuste meelest lihtsustab süsteem maksukohustuslaste raamatupidamiskohustuste täitmist ning ka maksuameti kohustust maksu määrata ja koguda.
               
               
                  Lihtsustatud korra kasutamine on vabatahtlik. Maksukohustuslastel oleks endiselt võimalik registreerida oma kerged kaubaveokid nii ettevõtluse kui ka isiklikuks tarbeks, kui see nende olukorraga sobib. 
               
               
                  Vastavalt nõukogu rakendusotsuse (EL) 2018/485 artiklis 3 sätestatud nõudele esitas Taani koos pikendamise taotlusega aruande meetme läbivaatamise kohta. Taani ametiasutuste kinnitusel on selline lihtsustatud kord toiminud viimastel aastatel väga hästi ning neil on piisavalt põhjusi selle korra kohaldamise jätkamiseks.
               
               
                  Seepärast on asjakohane anda Taanile luba jätkata erandmeetme kohaldamist kuni 31. detsembrini 2023.
               
            
            
               •Kooskõla poliitikavaldkonnas kehtivate sätetega
            
            
               Käibemaksudirektiivi artikliga 176 on ette nähtud, et nõukogu määrab kindlaks kulud, millelt käibemaksu maha ei arvata. Kuni kõnealuste kulude kindlaksmääramiseni lubatakse liikmesriikidel jätkata 1. jaanuaril 1979 kehtinud erandite kohaldamist. Seepärast kehtivad mitmed nn senist olukorda säilitavad sätted, millega piiratakse õigust arvata maha sõiduautodega seotud käibemaksu. 
            
            
               
                  Hoolimata varasematest algatustest kehtestada eeskirjad selle kohta, milliste kulukategooriate korral võib mahaarvamisõigust piirata,
                     5
                   on selline erand asjakohane seni, kuni kõnealuseid eeskirju ELi tasandil ühtlustatakse.
               
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
         
         
            
               
                  Käibemaksudirektiivi artikkel 395.
               
            
            
               •Subsidiaarsus (ainupädevusse mittekuuluva valdkonna puhul) 
            
            
               
                  Võttes arvesse käibemaksudirektiivi sätet, millel ettepanek põhineb, kuulub ettepanek Euroopa Liidu ainupädevusse. Seepärast subsidiaarsuse põhimõtet ei kohaldata.
               
            
            
               •Proportsionaalsus
            
            
               Otsus käsitleb liikmesriigile tema enda taotlusel antud luba ja sellega ei määrata mingeid kohustusi. 
            
            
               
                  Erandi piiratud ulatust arvestades on erimeede kooskõlas taotletava eesmärgiga, st see aitab lihtsustada käibemaksukohustuste täitmist ja käibemaksu kogumist ning sellega võideldakse maksudest kõrvalehoidmise vastu.
               
            
            
               •Vahendi valik
            
            
               
                  Kavandatav vahend: nõukogu rakendusotsus.
               
               
                  Käibemaksudirektiivi artikli 395 kohaselt on erandi tegemine ühistest käibemaksueeskirjadest võimalik vaid komisjoni ettepaneku põhjal nõukogus ühehäälselt antud loa alusel. Nõukogu rakendusotsus on kõige sobivam õigusakt, sest selle saab adresseerida konkreetsele liikmesriigile.
               
            
            
               3.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Konsulteerimine sidusrühmadega
            
            
               
                  Sidusrühmadega ei konsulteeritud. Käesolev ettepanek põhineb Taani esitatud taotlusel ja käsitleb ainult kõnealust konkreetset liikmesriiki.
               
            
            
               •Eksperdiarvamuste kogumine ja kasutamine
            
            
               
                  Välisekspertide arvamusi ei olnud vaja kasutada.
               
            
            
               •Mõju hindamine
            
            
               
                  Ettepaneku eesmärk on vältida käibemaksust kõrvalehoidmist ja lihtsustada maksu kogumise menetlust, mistõttu on selle võimalik mõju positiivne nii ettevõtjatele kui ka maksuhalduritele. Taani peab lahendust sobivaks meetmeks. Taani esitas meetme läbivaatamise aruande, mille kohaselt on selline lihtsustatud kord toiminud viimastel aastatel väga hästi ning neil on piisavalt põhjusi selle korra kohaldamise jätkamiseks.
               
               
                  Taani esitatud andmete kohaselt müüdi 2017., 2018. ja 2019. aastal vastavalt 22 383, 25 755 ja 28 854 päevapõhist vautšerit hinnaga 225 Taani krooni, millest käibemaks moodustas 40 Taani krooni iga müüdud päevapõhise vautšeri kohta. See tähendab, et meede on võetud sellises ulatuses kasutusele, nagu selle kehtestamise ajal eeldati.
               
            
            
               •Põhiõigused
            
            
               
                  Ettepanek ei mõjuta põhiõiguste kaitset.
               
            
            
               4.MÕJU EELARVELE
            
         
         
            
               
                  Meetmel ei ole negatiivset mõju käibemaksust tulenevatele liidu omavahenditele.
               
            
            
               5.MUU TEAVE
            
            
               
                  Ettepanek sisaldab aegumisklauslit; erandi kohaldamisaeg lõpeb automaatselt 31. detsembril 2023.
               
               
                  Juhul kui Taani peab vajalikuks erandit tegeva meetme pikendamist pärast 2023. aastat, tuleks komisjonile hiljemalt 31. märtsiks 2023 esitada meetme läbivaatamise aruanne koos pikendamistaotlusega.
               
            
            
               2020/0124 (NLE)
            
            
               Ettepanek:
            
            
               NÕUKOGU RAKENDUSOTSUS,
            
            
               millega muudetakse rakendusotsust (EL) 2018/485, millega lubatakse Taanil kohaldada erimeedet, millega tehakse erand direktiivi 2006/112/EÜ (mis käsitleb ühist käibemaksusüsteemi) artiklist 75
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, 
            
            
               võttes arvesse nõukogu 28. novembri 2006. aasta direktiivi 2006/112/EÜ, mis käsitleb ühist käibemaksusüsteemi,
                  6
                eriti selle artikli 395 lõiget 1,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)Komisjonis 21. veebruaril 2020. aastal registreeritud kirjaga taotles Taani direktiivi 2006/112/EÜ artikli 395 lõike 2 esimese lõigu kohaselt luba kohaldada erimeedet, millega tehakse erand kõnealuse direktiivi artiklist 75, milles käsitletakse sisendkäibemaksu mahaarvamise õigust.
            
            
               (2)Direktiivi 2006/112/EÜ artikli 395 lõike 2 teise lõigu kohaselt teatas komisjon 2. aprill 2020. aasta kirjaga teistele liikmesriikidele Taani esitatud taotlusest. Komisjon teatas 3. aprilli 2020. aasta kirjaga Taanile, et tal on taotluse hindamiseks kogu vajalik teave.
            
            
               (3)Juhul kui erandit ei tehta, tuleneb Taani seadustest olukord, kus Taani ametiasutustes üksnes ettevõtluse tarbeks registreeritud ja kuni kolmetonnise maksimaalse massiga kerge kaubaveoki puhul on maksukohustuslasel praegu lubatud arvata veoki ostu- ja kasutuskuludelt sisendkäibemaks maha täies ulatuses. Kui sellist veokit kasutatakse seejärel isiklikuks tarbeks, jääb maksukohustuslane ilma õigusest veoki ostukuludelt käibemaks maha arvata.
            
            
               (4)Kõnealuse korra tagajärgede leevendamiseks taotles Taani luba kohaldada erimeedet, millega tehakse erand direktiivi 2006/112/EÜ artiklist 75. Nõukogu rakendusotsusega 2012/447/EL
                  7
                anti Taanile luba kehtestada erimeede ja seejärel pikendati luba nõukogu rakendusotsusega (EL) 2015/992 kuni 31. detsembrini 2017
                  8
               . Nõukogu rakendusotsusega (EL) 2018/485
                  9
                anti Taanile luba kohaldada erimeedet 1. jaanuarist 2018 kuni 31. detsembrini 2020.
            
            
               (5)Erimeetme alusel lubataks maksukohustuslastel, kes on registreerinud veoki üksnes ettevõtluse tarbeks, kasutada seda veokit ka isiklikuks tarbeks ning arvutada direktiivi 2006/112/EÜ artikli 75 kohane maksustatava teenuste pakkumise väärtus pigem päevapõhise kindla määra alusel, kui jääda ilma õigusest veoki ostukuludelt käibemaks maha arvata.
            
            
               (6)Selline lihtsustatud arvutusmeetod peaks olema isiklikuks tarbeks kasutamise puhul siiski piiratud 20 päevaga iga kalendriaasta kohta ning käibemaksu tuleks isiklikuks tarbeks kasutamise puhul maksta iga päeva kohta kindla summa ulatuses, st 40 Taani krooni. Taani valitsus on määranud selle summa kindlaks riiklikku statistikat analüüsides.
            
            
               (7)Kõnealuse meetmega, mida tuleks kohaldada selliste kergete kaubaveokite suhtes, mille lubatud maksimaalne mass on kuni kolm tonni, soovitakse lihtsustada käibemaksukohustuste täitmist sellistel maksukohustuslastel, kes kasutavad ettevõtluse tarbeks registreeritud veokit ajutiselt isiklikuks tarbeks. Maksukohustuslasel säiliks aga endiselt võimalus valida kerge kaubaveoki registreerimine nii ettevõtluse kui ka isiklikuks tarbeks. Sellise otsuse tegemisel kaotaks maksukohustuslane õiguse arvata veoki ostukuludelt käibemaks maha, kuid tal ei oleks kohustust tasuda päevapõhist tasu veoki isiklikuks tarbeks kasutamise eest.
            
         
         
            
               (8)Erandit lubav meede, millega tagatakse, et maksukohustuslasi, kes kasutavad ainult ettevõtluse tarbeks registreeritud veokit ajutiselt isiklikuks tarbeks, ei jäeta täielikult ilma õigusest arvata kõnealuse veoki puhul sisendkäibemaks maha, on kooskõlas direktiivis 2006/112/EÜ sätestatud mahaarvamise üldeeskirjadega.
            
            
               (9)Luba tuleks anda üksnes piiratud ajaks ja see peaks seetõttu kaotama kehtivuse 31. detsembril 2023.
            
            
               (10)Kui Taani soovib erandit lubavat meedet pikendada ka pärast 31. detsembrit 2023, peaks ta esitama komisjonile aruande koos meetme pikendamise taotlusega 31. märtsiks 2023.
            
            
               (11)Erandi kohaldamine ei mõjuta oluliselt lõpptarbimise etapis kogutava käibemaksutulu kogusummat ning sellel ei ole negatiivset mõju käibemaksust tulenevatele liidu omavahenditele.
            
            
               (12)Seepärast tuleks rakendusotsust (EL) 2018/485 vastavalt muuta,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Rakendusotsuse (EL) 2018/485 artikli 3 teine ja kolmas lõik asendatakse järgmisega:
            
            
               „Seda kohaldatakse alates 1. jaanuarist 2018 kuni 31. detsembrini 2023.
            
            
               Käesoleva otsusega ette nähtud meetme pikendamise taotlus tuleb esitada komisjonile 31. märtsiks 2023 ja sellele tuleb lisada meetme läbivaatamise aruanne.“
            
            
               Artikkel 2
            
            
               Käesolev otsus on adresseeritud Taani Kuningriigile.
            
            
               Brüssel,
            
            
               
                     Nõukogu nimel
               
               
                     eesistuja
               
            
         
         
            
                  
                     (1)
                  
                        ELT L 347, 11.12.2006, lk 1.
               
               
                  
                     (2)
                  
                        ELT L 81, 23.3.2018, lk 13–14.
               
               
                  
                     (3)
                  
                        ELT L 202, 28.7.2012, lk 24–25.
               
               
                  
                     (4)
                  
                        ELT L 159, 25.6.2015, lk 66–67. 
               
               
                  
                     (5)
                  
                        KOM(2004) 728 lõplik – Ettepanek: Nõukogu direktiiv, millega muudetakse direktiivi 77/388/EMÜ käibemaksukohustuse lihtsustamiseks (ELT C 24, 29.1.2005, lk 10), tagasi võetud 21. mail 2014
                  
                  (ELT C 153, 21.5.2014, lk 3). 
               
               
                  
                     (6)
                  
                        ELT L 347, 11.12.2006, lk 1.
               
               
                  
                     (7)
                  
                        ELT L 202, 28.7.2012, lk 24–25.
               
               
                  
                     (8)
                  
                        ELT L 159, 25.6.2015, lk 66–67. 
               
               
                  
                     (9)
                  
                        ELT L 81, 23.3.2018, lk 13–14.